PTTยืนงบลงทุน5ปี
วิกฤตยุโรปไม่กระทบกำไรดี สผ.เฮหลุมเวียดนามผลิตเพิ่ม
10 ก.ค. 2555

วิกฤตยุโรปไม่กระทบกำไรดี สผ.เฮหลุมเวียดนามผลิตเพิ่ม
PTT ยืนงบลงทุน 5 ปี ตกปีละ 2,000 ล้านเหรียญสหรัฐ ไม่ห่วงวิกฤตยุโรป ด้าน ปตท.สผ.ยิ้มหลุมเวียดนามผลิตเพิ่มเป็น 5.5 หมื่นบาร์เรล ยืดซื้อ Cove 
นายสุรงค์ บูลกุล ประธานเจ้าหน้าที่บริหาร บริษัท ปตท. (PTT) เปิดเผยว่า เมื่อกลางปีนี้ บริษัทได้ทบทวนแผนการลงทุน 5 ปี ภายหลังสถานการณ์หนี้ยุโรปมีความรุนแรงขึ้น ซึ่งพิจารณาแล้วเห็นว่าวิกฤตยุโรปไม่ได้ส่งผลกระทบต่อการลงทุนของบริษัท ดังนั้น จึงคงประมาณการงบลงทุนไว้เท่าเดิม ปีละ 2,000 ล้านเหรียญสหรัฐ ซึ่งจะเน้นลงทุนในพลังงานสะอาด และจะนำเสนอต่อที่ประชุมคณะกรรมการในเดือน ก.ย.นี้ 
สำหรับราคาพลังงานที่ปรับตัวลดลงคาดว่าจะไม่ส่งผลกระทบต่อผลดำเนินงานของบริษัทมากนัก โดยครึ่งปีแรกยังเติบโตได้ตามแผนที่วางไว้คือเพิ่มขึ้นจากช่วงเดียวกันปีก่อน 
นอกจากนี้ ยังคาดว่าราคาน้ำมันจะกลับมายืนเหนือระดับ 100 เหรียญสหรัฐต่อบาร์เรลได้แน่นอน เนื่องจากความต้องการใช้น้ำมันยังมีอยู่มาก โดยเฉพาะความต้องการในแถบเอเชีย ส่วนราคาจะปรับขึ้นไปมากแค่ไหนต้องพิจารณาจากภาวะเศรษฐกิจยุโรปเป็นสำคัญ 
ทางด้านนายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) หรือ ปตท.สผ. เปิดเผยว่า บริษัทและกลุ่มผู้ร่วมทุนประสบความสำเร็จในการติดตั้งแท่นหลุมผลิตที่ 2 ของแหล่งเทจั๊กจั๋ง ในโครงการเวียดนาม 161 โดยคาดว่าจะสามารถเพิ่มการผลิตน้ำมันดิบจาก 4.1 หมื่นบาร์เรลต่อวัน ขึ้นเป็นประมาณ 5.5 หมื่นบาร์เรลต่อวัน ภายในไตรมาส 4 นี้
สำหรับความคืบหน้าในการซื้อหุ้น Cove Energy ล่าสุดบริษัทได้ขยายระยะเวลาการเสนอซื้อไปจนถึงวันที่ 13 ก.ค. 2555 จากเดิมที่จะสิ้นสุดเมื่อวันที่ 6 ก.ค. ซึ่งเงื่อนไขต่างๆ ยังคงเป็นไปตามเดิม 
หน่วยงานการป้องกันการผูกขาดทางการค้าแห่งสาธารณรัฐเคนยา ได้อนุมัติเป็นลายลักษณ์อักษรแก่ ปตท.สผ.สำหรับการเข้าซื้อหุ้นสามัญที่ออกแล้วและยังไม่ได้ออกทั้งหมดของบริษัท Cove
ด้านการซื้อขายหุ้นพลังงานที่ปรับตัวขึ้นแรงมาตั้งแต่สัปดาห์ที่ผ่านมา ปรากฏว่าวันที่ 9 ก.ค. เริ่มมีแรงขายทำกำไรออกมาชัดเจนหลังราคาน้ำมันในตลาดโลกลดลงเล็กน้อยจากระดับ 89 เหรียญสหรัฐต่อบาร์เรล ส่งผลให้ราคาหุ้นส่วนใหญ่ปรับตัวลง นำโดย PTT ปิด 327 บาท ลดลง 7 บาท ส่วน PTTEP ปิด 173 บาท ลดลง 4 บาท
มาร์เก็ตติง กล่าวว่า หุ้นพลังงานยังคงน่าสนใจ และเมื่อหุ้นอ่อนตัวลงจะมีนักลงทุนบางส่วนซื้อเก็บไว้ ราคาคงจะไม่ปรับตัวลงแรงเหมือนที่ผ่านมา ซึ่งเห็นหุ้น ปตท.อยู่แถว 300 บาท เพราะราคาน้ำมันเริ่มกระเตื้องขึ้นยืนเหนือ 80 เหรียญสหรัฐได้แล้ว